**Κβο βάντις, γειτόνισσα;**

Πάει να παλαβώσει εμάς και όλο τον κόσμο ο Τούρκος πρόεδρος, Ρετζέπ Ταγίπ Ερντογάν! Εν τάξει προσπαθεί με δόντια και νύχια να εδραιωθεί στην προεδρία.

Από τη μια χρησιμοποιεί το αποτυχημένο σε βάρος του πραξικόπημα κόβοντας κεφάλια σε στρατό, αεροπορία, ναυτικό, δικαστικό σώμα, πανεπιστήμια, γυμνάσια, νηπιαγωγεία και σε όποιον άλλο τομέα πάει ο νους σας και από την άλλη βρυχάται ως λιοντάρι της Νεμέας εναντίον της Ελλάδας και προς κάθε κατεύθυνση γουστάρει έχοντας καταντήσει γραφικός με τα όσα λέει προκειμένου να εντυπωσιάσει τους ψηφοφόρους και να κερδίσει το επικείμενο δημοψήφισμα που θα τον μετατρέψει σε Σουλτάνο της Τουρκίας!

Και τι δεν λέει ο άνθρωπος! Σταχυολογώ μερικές από τις δηλώσεις του:

* Από τη «δημοκρατική» και «φιλελεύθερη» Τουρκία ο Τούρκος Πρόεδρος δίνει μαθήματα… δημοκρατίας στους Ευρωπαίους: «Η Ευρώπη δεν έχει πλέον τίποτα να μας πει, ούτε σε εμάς ούτε σε κανέναν άλλο. Ενώπιόν μας βρίσκεται μια ήπειρος που σαπίζει. Τα ρατσιστικά κόμματα κρατούν τους ηγέτες και τις ευρωπαϊκές κυβερνήσεις στην παλάμη του χεριού τους. Η Ευρώπη δεν είναι πλέον το κέντρο της Δημοκρατίας, των ανθρωπίνων Δικαιωμάτων και των ελευθεριών, αλλά εκείνη των πιέσεων, της βίας και του ναζισμού».
* Απειλεί όσες ευρωπαϊκές χώρες δεν επέτρεψαν σε υπουργούς του να τις μετατρέψουν σε προεκλογικά μπαλκόνια: «Δεν επιτρέπουν σε υπουργούς μου να εκφωνούν ομιλίες στην Ευρώπη (...). Μόλις γίνει δημοψήφισμα της 16ης Απριλίου, θα εξετάσουμε (την κατάσταση), όλα έχουν το τίμημά τους» σημείωσε ο τούρκος ηγέτης σε μια προεκλογική συγκέντρωση στην πόλη Ζονγκουλντάκ, στη δυτική Τουρκία.
* Ο κ. Ερντογάν φαίνεται ότι έχει μανία με τη λέξη «ναζισμός». Όπου σταθεί και όπου βρεθεί τη χρησιμοποιεί προσάπτοντας τον χαρακτηρισμό σε άλλους αφού ο ίδιος και οι συν αυτώ είναι ακραιφνείς… δημοκράτες: Έτσι πριν λίγες μέρες κάλεσε τους τούρκους ψηφοφόρους στην Ευρώπη να αψηφήσουν τα «εγγόνια του ναζισμού» και να υποστηρίξουν την αναθεώρηση του συντάγματος στο δημοψήφισμα που θα διεξαχθεί την Κυριακή 16 Απριλίου.
* Την ώρα που 100 και πλέον χιλιάδες αντιφρονούντες έχουν απολυθεί από τις δημόσιες υπηρεσίες και διωχθεί παντοιοτρόπως, την ώρα που ακόμα και μεγάλοι Τούρκοι αθλητές (για παράδειγμα οι μεγάλοι παλαίμαχοι ποδοσφαιριστές Χακάν Σουκούρ και Αρίφ Ερντέμ) έχουν γευθεί το μένος του, ο κ. Ερντογάν διακήρυξε από το Ντιγιάρμπακιρ: «Εμείς είμαστε οι φύλακες της ειρήνης, οι φρουροί των ελευθεριών»!
* Εξάλλου ενώ ο κ. Ερντογάν φωνασκεί και διαμαρτύρεται ότι οι Ευρωπαίοι εμποδίζοντας τους υπουργούς του να εκφωνήσουν ομιλίες αναμιγνύονται στα εσωτερικά της χώρας του, ο ίδιος έχει δώσει στον εαυτό του το δικαίωμα να οργιάζει στα εσωτερικά γειτονικών κυρίως χωρών (Ελλάδα, Βουλγαρία, Συρία κτλ.).

Αλλά οι φαιδρότητες του Τούρκου προέδρου δεν σταματούν εδώ. Προσπαθεί να πείσει το λαό του ότι είναι οι φωτοδότες του κόσμου!

Μιλάει ο κ. Ερντογάν για το μεγάλο τουρκικό πολιτισμό αλλά με πολύ σπουδή κρύβει το γεγονός ότι η συντριπτική πλειοψηφία των μνημείων που προβάλει ο Τουρκικός Οργανισμός Τουρισμού ΔΕΝ είναι τουρκικά. Τα περισσότερα είναι ελληνικά – κάτι που οι ξεναγοί αποφεύγουν επιμελώς να αναφέρουν.

Λίγες μέρες μόνο απομένουν από το τουρκικό δημοψήφισμα για τη συνταγματική αναθεώρηση. Οι δημοσκοπήσεις δείχνουν νίκη του Ρετζέπ Ταγίπ Ερντογάν. Εκείνο που παραμένει άγνωστο είναι αν θα είναι και νίκη της Τουρκίας και του λαού της…

*ΚΑΛΟ ΠΑΣΧΑ ΕΥΧΟΜΑΙ ΑΠΟ ΚΑΡΔΙΑΣ ΣΕ ΟΛΟΥΣ ΣΑΣ.*

* ΣΤΗ ΦΩΤΟΓΡΑΦΙΑ ο Τούρκος πρόεδρος Ταγίπ Ερντογάν… με τη συνταγματική αναθεώρηση θέλει να γίνει ο σουλτάνος της Τουρκίας**.**

*Αυτά για σήμερα. Μέχρι την επόμενη εβδομάδα να περνάτε όσο μπορείτε καλύτερα. Η ζωή θέλει καλοπέραση. Πνίξτε τις στενοχώριες πριν σας πνίξουν αυτές…*

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση [georgemessaris@gmail.com](mailto:georgemessaris@gmail.com) και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/παραγγελιεσ) **η επικοινωνήσετε με τον ίδιο.**